Shigeru Ishiba

Shigeru Ishiba yoki Sigeru Isiba ( 1957-yil 4-fevralda tugʻilgan) Yaponiya bosh vaziri va 2024-yildan boshlab, Fumio Kishidadan keyin Liberal demokratik partiya prezidenti lavozimlarida ishlayotgan yapon siyosatchisi. 1986-yildan Vakillar palatasi aʼzosi boʻlib, 2007—2008-yillarda Mudofaa vaziri, 2008—2009-yillarda Qishloq, oʻrmon va baliq xoʻjaligi vaziri, 2012—2014-yillarda LDP bosh kotibi lavozimlarida ishlagan.

Ishiba siyosatchi oilasida tugʻilgan. Otasi Jiro Ishiba 1958-yildan 1974-yilgacha Tottori prefekturasi gubernatori lavozimida ishlagan. Keyinroq Ichki ishlar vaziri boʻlgan. Keio universitetini tugatgandan soʻng, Ishiba bankda ishlay boshlagan. Otasi vafotidan keyin esa siyosatga kirgan. LDP aʼzosi boʻlgan Ishiba 1986-yilgi umumiy saylovda, 29 yoshida Vakillar palatasiga saylangan.

Diet aʼzosi boʻlgan Ishiba qishloq xoʻjaligi va mudofaa siyosatiga ixtisoslashgan. Kiichi Miyazava boshchiligidagi hukumatda qishloq xoʻjaligi vaziri oʻrinbosari lavozimida ishlagan. Biroq, 1993-yilda LDP aʼzoligidan chiqib, Yaponiyani yangilash partiyasiga qoʻshilgan. 1997-yilda bir nechta partiyalar aʼzoligidan soʻng, LDPga qaytgan Ishiba turli nufuzli lavozimlarni egalladi. Jumladan, Junichiro Koizumi hukumatida Mudofaa agentligi bosh direktori, Yasuo Fukuda hukumatida Mudofaa vaziri, Taro Aso hukumatida esa Qishloq, oʻrmon va baliqchilik xoʻjaligi vaziri lavozimlarini egallagan.

Ishiba LDPning asosiy shaxslaridan biriga aylanib, bir necha bor partiya rahbarligi uchun kurashgan. Dastlab 2008-yilda beshinchi oʻrinni egallagan. 2012 va 2018-yilgi saylovlarda Sindzo Abega qarshi kurashgan. LDP fraksiyachiligini tanqid qilishiga qaramay, 2015-yilda oʻzining Suigetsukay fraksiyasini tuzib, yetakchilikni maqsad qilgan. Abe isteʼfoga chiqqanidan soʻng, Ishiba 2020-yilda nomzodini qoʻyib, Yoshihide Sugadan keyin uchinchi oʻrinni egallagan. Ishiba Fumio Kishida gʻalaba qozongan 2021-yilgi saylovda ishtirok etishdan bosh tortgan. Kishida 2024-yilda isteʼfoga chiqishini eʼlon qilgach, Ishiba beshinchi va oxirgi marta LDP prezidentlik saylovlarida qatnashib, ikkinchi turda Sanae Takaichini magʻlub etgach, partiyaning yangi rahbari va bosh vazir lavozimiga tayinlandi. Rasman 2024-yil 1-oktabrda Diet tomonidan Bosh vazir etib saylandi.

Ishiba oʻz partiyasini tanqid qilishga tayyorligi, shuningdek, ijtimoiy masalalarga nisbatan liberal pozitsiyasi tufayli siyosiy maverik sifatida obroʻ qozondi. 1993-yilda Miyazava kabinetiga nisbatan ishonchsizlik toʻgʻrisidagi taklifni qoʻllab-quvvatlab, ikkala hukumatida ham ishlagan boʻlsa-da, Abeni ikkinchi bosh vazirlik davrida tanqid qilgan.

 Yoshlik davri 

 Manbalar 

Turkum:Yaponiya bosh vazirlari